  Майя Бывальцева Удмуртилэн тӧроез Александр Соловьёв 23-тӥ толсуре элькунысь журналистъёсын пумиськиз. Сяме пыӵам пресс-конференциын улосвыл кивалтӥсь мер но экономика удысъёсъя 2016-тӥ ар понна нырысь-валысь йылпумъянъёс лэсьтэ, валтӥсь ужпумъёсты пусъе. Тодэ вайытом, 2015-тӥ ар пумын Александр Соловьёв журналистъёслы вераз сюресъёсты лэсьтон, машиностроительной кластерез азинтон, Ижкарысь аэропортэз выльдон но мукет ужпумъёс сярысь. Юанъёсты сётэмлэсь азьвыл Александр Соловьёв «Мынам Удмуртие» телеканаллэсь сюжетсэ учкыны ӵектӥз. Отын арлы йылпумъянъёс лэсьтэмын: фельдшер-акушер пунктъёсты, Кам но Буй шуръёс вамен выжъёсты пуктон, тазалыкез утён удысэз азинтон. «2015-тӥ арен ӵошатыса, ми азьлане вамыш лэсьтӥмы», — пусйиз улосвыллэн тӧроез вакчияк йылпумъянъёс лэсьтыса. Поттэм ваньбурлэн быдӟалаез 470 миллиард манет луиз. Миым сярысь 15,6 процентлы тросгес. 10 миллион тонна мувӧй кыскемын (+2,1 процент). Гурт возёсын 64 миллиард манет тыр ваньбур поттэмын, со 0,6 процентлы уногес. Александр Соловьёв пусйиз, элькун «Миллион тонна йӧл» программалэсь уг куштӥськы шуыса. «Ар пумозь 743 тонна кыскомы», — вераз со. Пуктэм ужпумлэсь кӧня ке кылён вань, озьы ке но, улосвыллэн кивалтӥсез гурт возёсын ужасьёслы тау кариз. Таяз арын элькунын 41 мерлык объектъёс пуктэмын луозы. 2025-тӥ арозь 30 выль школа ӝутыны чакламын. 10 Ижкарын, кылемзэ ёросъёсын. Шоро-куспо уждун 26 сюрс 151 манет луоз. Удмуртиын улӥсьёслэн лыдзы будэ. Ар кутсконысен элькунын 18 сюрс нылпиос вордскизы. Удмуртиысь сюресъёсъя фондлэн быдӟалаез нырысьсэ 8 миллиард манет луиз, со пӧлысь 2 миллиардэз – федерал коньдэтысь. Иворъёсъя «Удмуртия» агентстволэн кивалтӥсез Екатерина Волкова юаз, улосвылысь экономикаын вань-а сюлмаськытӥсь удысъёс, нимаз предприятиос, вань ке, кызьы юрттыны чакласькоды? Оглом вераса, пусйиз Александр Соловьёв, одӥг удысъя но сюлэмшугъяськонъёс ӧвӧл. «Вань сюлмаськон лэсьтӥськон огъет понна, но ми лэсьтӥмы ваньзэ, сое утён понна». Собере Удмуртилэн тӧроез 2017-тӥ арлы коньдэтын лэсьтӥськон удыслы ватсаса уксё висъям сярысь тодэ вайытӥз. Улон интыосты пуктонэ коньдон висъян азьланьтӥськоз. Гурт удыс ужа, предприятиос ужало. Озьы ик улосвыл кивалтӥсь пусйиз, ляб адӟисьёслэн предприятизылы юрттыны кулэ шуыса. «Мон вал Сарапулын, Ижкарын но Воткаын. Предприятиос, кытын ляб адӟисьёс тыршо, умой ужало. Сарапулын «чуто», отын юрттэт кулэ».  Чузъяськиз кыкетӥез юан (Удм-Инфо): вань-а 2016-тӥ арлы йылпумъянъёс, 2017-ти арлы чаланъёс, кыӵе ӵектосъёсын данъяськиськоды? Александр Соловьёв: «Азьланез инвестициос бордын. Ми умой тодӥськомы, оборонно-промышленной огъет кӧня дыр ӵоже азинскоз. Асьмелы луонылкъёс утчано. Лыдпусъёс асьсэос верало. 2015-тӥ арын элькунэ инвестициос 65 миллиард манет котыр вал, таяз арын та дырлы 54 миллиард, ар пумозь 85 миллиард манет басьтыны оскиськомы. Ми ялан дасяськомы катъёсты, кудъёсыз инвесторъёслы капчиятонъёс басьтыны луонлык сёто». Удмуртилэн тӧроез озьы ик вераз, «Калашников» концернын туэ 7 миллиард манет инвестициос кутэмын, Ижысь автозаводын – 5 миллиард, Сарапулысь «Элеконд» заводын – 2 миллиард манет котыр. «Трос вераны луоз на… малпасько, ватсан вань, 2017-тӥ арын 90-95 миллиард манет котыр инвестициос кыскыны малпаськомы», - вераз Александр Соловьёв.   Иворъёсъя «Сусанин» агентство вытъёсты шонерлыко люкылон сярысь юан сётэ. Александр Соловьёв: «Туннэ понна элькунын тужгес сюлмаськытӥсез юан. Асьме кадь улосвылъёс Росси Федерациын 12 котыр. Ми вераськом одӥг – 50 процентэз вытъёс улосвылъёсы кыльыны кулэ. Россиысь коньдон ужпумъёсъя министрен ми куинь пол пумиськылӥмы – ужпум ӧз вырӟы. Медведевен пумиськылӥ, гожтэтъёс кинюртэмын, пумкылъян ӧвӧл. Коньдон ужпумъёсъя министерство шуэ: тӥ пӧртэмесь ӧвӧл». Удмуртилэн тӧроез верамъя, 2015-тӥ арын элькунысь федерал коньдэтэ 137 миллион манет келямын вал, 34 процентэз вытъёс улосвылэ кылизы. Кемалась ӧвӧл, Федераци Кенешын та ужпумез ӝутӥз Кун Кенешлэн тӧроез Владимир Невоструев. Удмуртиысь тӧрлыкъёс та ужпумез палэнтыны уг малпало.  Нош ик иворъёсъя «Удмуртия» агентстволэсь юан. Та арлы йылпумъянъёсъя, кызьы дунъяськоды министръёслэсь ужамзэс. Чакламын вал, кивалтэтлэн ёзчиосызлэн табышсы ужамзылэн пайдалыкеныз меӵак герӟаськемын луоз шуыса – со малпан улонэ пыӵатэмын-а? Александр Соловьёв: «Ойдолэ ар пумозь уломы на, мон туннэ вераськи табышъёс сярысь. Ар ортчоз, ми одно ик йылпумъянъёс лэсьтомы. Валтӥсь окладзэс мон уг тала, нош премиос басьтоз со, кин ужаз».  Кам но Буй шуръёс вамен выжъёсты лэсьтонъя концессионной тупанкыл сярысь юанэз сётэ «Известия Удмуртской Республики». Мар люкетӥз азьвыл чаклам дыре лэсьтӥськонлы но кыӵе югдур али, шӧдӥськиз-а со Удмуртилэн ним-данэз вылын? Удмуртилэн тӧроез верамъя, концессионной тупанкылъя Кам шур вамен выжез усьтыны кулэ 2017-тӥ арын пӧсьтолэзе. 2016-тӥ арын инвожое кӧня ке ужъёсты (4 иськемез) подрядчик элькунысь сюресчиослы сётӥз. Туннэ нуналлы 1 миллиард манет пала ужъёс быдэстымтэ. Лэсьтымтэ выжлэн уллапалаз, сюреслэн вылын 100 процентлы быдэстэмын. «Лэсьтомы ваньзэ, пӧсьтолэзе ужъёс йылпумъямын но выж усьтэмын мед луозы шуыса», - пусйиз элькун кивалтӥсь. 2017-тӥ арын толшоре дамбаез кисьтон борды басьтӥськозы. Александр Соловьёв верамъя, сое паймытӥзы куд-ог адямиос, кин Кам выж вылтӥ ужан мынон-ветлонэз усьтонлы пумит вал. Туннэ уй-нунал отӥ 2 сюрс пала машинаос ортчо.  «Деловой квадрат» гурт возёс сярысь юан сётӥз. Александр Соловьёв: «3 арскын Удмуртиын 53 ферма усьтэмын. Но туннэ соос быдэс тырмытымтэ. Али валаны кулэ, со выллем объектъёс пуктоно на яке ӧвӧл». Озьы ик улосвыл кивалтӥсь вераз, аналтэм гурт возёс музъемъёсты уже берыктоно шуыса. «Вуоно арын агропром огъет ватсаса 130 миллион манет басьтоз», - пусйиз тӧро.  «Удмуртская правда» Россилы пумит санциос сярысь юан сётӥз. «Уродэзтэк ӟечез ӧй луысал. Мон малпасько. Россилы пумит ялэм санкциос асьмелы умоен берытскизы. Туннэ тросэз предприятиосмы ужан амалъёс утчаны кутскизы. Предприятиосмы туж трос лэсьто. Удмуртиын импортозамещениея 50 ӵектосъёс. Со ӵектосъёсъя ми Приволжск федерал округын кыкетӥ луиськом! Асьмелэн промышленность но, агропром огъет но вань. Туннэ тросэз сиён-юонъёс татын поттӥсько, асьмеос сое вузкаронниосысь адӟиськомы. Эшшо одӥг-кык ар улыса, ми ваньзэс асьмеос лэсьтом», - вераз Соловьёв.  Озьы ик Удмуртилэн тӧроез кивалтэтэз дырызлэсь вазь ужезлэсь мозмытон но 2016-тӥ арын тырмытэос но азинсконъёс сярысь вераз. «Тӥ тодӥськоды, тырмымтэос шараясько… Одӥгзэ вераме потэ – кивалтэт бадӟым янгышъёс ӧз лэсьты. Кивалтэтэз ужезлэсь ум мозмытэ. Ойдолэ ужалом, визь люкалом», - вера улосвыл кивалтӥсь.   Тегъёс: Политика Ужбергатон Мерлык Ижкар Удмуртия АлександрСоловьёв экономиканоконьдонужпумъёс тӥрлык  